b'\n_START_ARTICLE_\nKurelininkai\n_START_PARAGRAPH_\nKurelininkai (latv.  kurelie\xc5\xa1i, Kure\xc4\xbca grupa)\xc2\xa0\xe2\x80\x93 Vokietijos kariuomen\xc4\x97s latvi\xc5\xb3 karinis junginys per Antr\xc4\x85j\xc4\xaf pasaulin\xc4\xaf kar\xc4\x85.\n_START_SECTION_\nIstorija\n_START_PARAGRAPH_\n\xc4\xaekurtas 1944\xc2\xa0m. liepos m\xc4\x97n. Vadas generolas Janis Kurelis (1882\xe2\x80\x931954\xc2\xa0m.), pagal kurio pavard\xc4\x99 ir buvo vadinami kariai. Dalin\xc4\xaf buvo numatyta panaudoti fronte ir diversijoms TSRS kariuomen\xc4\x97s u\xc5\xbenugaryje. 1944 spalio m\xc4\x97n. junginyje buvo apie 3000 kari\xc5\xb3. Ta\xc4\x8diau Latvi\xc5\xb3 antinacinio pasiprie\xc5\xa1inimo organizacija Latvijos vyriausioji taryba tik\xc4\x97josi, kad \xc5\xa1is dalinys taps b\xc5\xabsimos Latvijos i\xc5\xa1laisvinimo armijos branduoliu. Tokie siekiai nepatiko Vokietijos kariuomen\xc4\x97s Kur\xc5\xa1o grupuot\xc4\x97s vadovybei, tod\xc4\x97l 1944\xc2\xa0m. lapkri\xc4\x8dio 14 d. 8.00 val. vokie\xc4\x8di\xc5\xb3 SS ir SD daliniai, vadovaujami F. Jekelno ir P. Fukso, apsupo Kurelinink\xc5\xb3 \xc5\xa1tab\xc4\x85 ir su\xc4\x97m\xc4\x97 apie 450 kari\xc5\xb3. A\xc5\xa1tuoni dalinio \xc5\xa1tabo karininkai, tarp j\xc5\xb3 \xc5\xa1tabo vir\xc5\xa1ininkas kapitonas Kristupas Upelniekas ir techniniai darbuotojai buvo su\xc5\xa1audyti Liepojoje._NEWLINE_Kurelinink\xc5\xb3 padalinys, i\xc5\xa1 viso apie 600 kari\xc5\xb3, kuriems vadovavo leitenantas Robertas Rubenis, nepasidav\xc4\x97 ir iki 1944\xc2\xa0m. gruod\xc5\xbeio m\xc4\x97n. kovojo prie\xc5\xa1 Vokietijos karinius dalinius prie Ventspilio ir tik u\xc5\xbe\xc4\x97jus \xc5\xa1al\xc4\x8diams nutar\xc4\x97 nutraukti pasiprie\xc5\xa1inim\xc4\x85. J. Kurelis buvo i\xc5\xa1ve\xc5\xbetas \xc4\xaf Vokietij\xc4\x85, kiti suimtieji\xc2\xa0\xe2\x80\x93 \xc4\xaf \xc5\xa0tuthofo koncentracijos stovykl\xc4\x85. Vokietijai kapituliavus, dal\xc4\xaf j\xc5\xb3 su\xc4\x97m\xc4\x97 TSRS NKVD ir i\xc5\xa1ve\xc5\xbe\xc4\x97 \xc4\xaf Sibiro koncentracijos stovyklas.'